Монгол Улсын Сонгуулийн ерөнхий хорооны

2021 оны ...дугаар сарын ....-ны өдрийн

.....дугаар тогтоолын1 дүгээр хавсралт

**РАДИО, ТЕЛЕВИЗЭЭР СОНГУУЛИЙН СУРТАЛЧИЛГААГ**

**НЭВТРҮҮЛЭХ,ХЯНАЛТ ТАВИХ ЖУРАМ**

**Нэг. Нийтлэг үндэслэл**

1.1.Энэхүү журмын зорилго нь Монгол Улсын Ерөнхийлөгчийн сонгуулийн сурталчилгааг радио, телевизээр нэвтрүүлэх, хяналт тавих, түүнтэй холбоотой өргөдөл, гомдол шийдвэрлэхтэй холбогдсон харилцааг зохицуулахад оршино.

1.2.Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.1 дэх хэсэгт заасан радио, телевизэд Харилцаа холбооны зохицуулах хорооноос олгосон тусгай зөвшөөрөлтэй радио, телевизийн үйлчилгээ эрхлэгчид хамаарна.

1.3.Радио, телевиз, олон суваг дамжуулах үйлчилгээ эрхлэгч нь сонгуулийн сурталчилгаа нэвтрүүлэх, дамжуулахад Монгол Улсын Ерөнхийлөгчийн сонгуулийн тухай хууль, Өргөн нэвтрүүлгийн тухай хууль, Харилцаа холбооны тухай хууль, Зар сурталчилгааны тухай хууль, холбогдох бусад хууль тогтоомж болон энэхүү журмыг дагаж мөрдөнө.

1.4.Радио,телевизээр сонгуулийн сурталчилгааг нэвтрүүлэх, хяналт тавихдаа хууль дээдлэх, ил тод, түргэн шуурхай, тэнцвэрт байдлыг хангах зарчмыг баримтлана.

**Хоёр. Сонгуулийн сурталчилгаа нэвтрүүлэх радио, телевизийг бүртгэх**

2.1.Харилцаа холбооны зохицуулах хороо нь энэхүү журмын 3.12-т зааснаас бусад радио, телевизийн үндсэн сувгийн жагсаалтыг эзэмшлийн мэдээллийн хамт сонгуулийн сурталчилгаа эхлэх өдрөөс 30-аас доошгүй хоногийн өмнө батлагдсан маягтын дагуу гаргаж, өөрийн цахим хуудсаар нийтэд мэдээлнэ.

2.2.Энэ журмын 2.1-д заасны дагуу жагсаалтад орсон радио,телевиз нь Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.9-д заасны дагуу сонгуулийн сурталчилгаа нэвтрүүлэх тухай мэдэгдлийг Харилцаа холбооны зохицуулах хороонд ирүүлэх эрхтэй байна.

2.3.Харилцаа холбооны зохицуулах хороо нь радио, телевизээр сонгуулийн сурталчилгаа нэвтрүүлэх тухай мэдэгдлийн маягт гаргаж, цахим хуудсаар мэдээлнэ.

2.4. Энэ журмын 2.3-т заасан мэдэгдлийн маягтад Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.9-д заасан мэдээлэл, Монгол Улсын Ерөнхийлөгчийн сонгуулийн тухай хууль, энэхүү журмыг мөрдөж ажиллах тухай мэдэгдэл гаргагчийн баталгаа, сонгуулийн үеэр харилцах эрх бүхий албан тушаалтны холбоо барих мэдээллийг багтаасан байна.

2.5. Энэ журмын 2.2-т заасан радио, телевиз нь сонгуулийн сурталчилгаа нэвтрүүлэх бол сурталчилгаа нэвтрүүлэх тухай мэдэгдлийн маягтыг бөглөж, Монгол Улсын Ерөнхийлөгчийн сонгуулийн тухай хуулийн 41дүгээр зүйлийн 41.9.1-41.9.3-т заасанбаримтыг бүрдүүлэн хуульд заасан хугацаа дуусахаас өмнө Харилцаа холбооны зохицуулах хороонд бүртгүүлэхээр ирүүлнэ.

2.6. Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.9.1-д заасан сонгуулийн сурталчилгаа нэвтрүүлэх төлөвлөсөн цагийн хуваарийг гаргаж ирүүлэхдээ сонгуулийн сурталчилгаа дамжуулах нийт хугацааны туршид сонгуулийн сурталчилгааны нэвтрүүлэг,зар сурталчилгааны цагийг хөтөлбөрийн сүлжээнд хуваарилна.

2.7. Харилцаа холбооны зохицуулах хороо нь радио, телевизээсирүүлсэн сонгуулийн сурталчилгаа нэвтрүүлэх мэдэгдлийг бүртгэхдээ Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.9-д заасан баримт бичгийг хянаж, шалгана.

2.8.Харилцаа холбооны зохицуулах хороо нь дараах шаардлага хангасан радио, телевизийг бүртгэнэ:

2.8.1.энэ журмын 2.1-т заасан жагсаалтад орсон;  
2.8.2.мэдэгдлийг хуульд заасан хугацаанд ирүүлсэн;

2.8.3.мэдэгдэлд хавсаргасан баримт бичиг бүрэн гүйцэд ирүүлсэн;

2.8.4.сонгуулийн сурталчилгаа нэвтрүүлэх дундаж үнийн санал нь Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.8-д нийцсэн;

2.8.5.сонгуулийн сурталчилгаа явуулахаар төлөвлөсөн цагийн хуваарь нь Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.6, 41.7-д нийцсэн.

2.9.Энэ журмын 2.8-д заасан шаардлага хангаагүй радио, телевизийг бүртгэхээс татгалзана

2.10.Харилцаа холбооны зохицуулах хороо радио, телевизээс ирүүлсэн сонгуулийн сурталчилгаа нэвтрүүлэх мэдэгдлийг бүртгэхээс татгалзсан тохиолдолд үндэслэлийг мэдэгдэлд дурдсан цахим хаягаар 48 цагийн дотор шуурхай мэдэгдэх бөгөөд радио, телевиз нь хуульд заасан хугацаанд дахин мэдэгдэл гаргах эрхтэй.

2.11.Харилцаа холбооны зохицуулах хороо нь энэ журмын 2.8-д заасны дагуу хянаж, бүртгэсэн Монгол Улсын Ерөнхийлөгчийн сонгуулийнсурталчилгаа нэвтрүүлэх эрх бүхий радио, телевизийн жагсаалтыг баталж, цахим хуудсандаа байршуулан нийтэд ил тод мэдээлнэ*.*

2.12.Олон нийтийн радио, телевиз нь сонгуулийн сурталчилгааны нэвтрүүлгийн хуваарь, цагийг  гаргахдаа Монгол Улсын Ерөнхийлөгчийн  сонгуулийн тухай хуулийн 41 дүгээр зүйлийн 41.2, 41.3,41.11, 41.12, 41.18 дахь хэсгүүдэд заасанд нийцүүлэн дараах зарчмыг баримтална.

2.12.1.Сурталчилгааны нэвтрүүлгийг зөвхөн үндсэн сувгаар,төлбөргүй нэвтрүүлэх;

2.12.2.Сонгуулийн сурталчилгааны нэвтрүүлгийн хоногт гарах нэг нам, эвслээс нэр дэвшигчид ногдох хугацаа нь 15 минутаас илүүгүй байх;

2.12.3.Оргил цаг болон сонгуулийн сурталчилгааны сүүлийн өдрүүдийн цагийг нам, эвслийн нэр дэвшигч дэд ижил боломж, нөхцөлөөр хуваарилах;

2.12.4.Сурталчилгааны дарааллыг тооцохдоо сонгуулийн сурталчилгааны сүүлчийн өдрийн сүүлийн хувиарт цагаас эхлэн тоолох зарчмаар хуваарилах;

2.13. Олон нийтийн радио, телевиз нь сонгуулийн сурталчилгааны төлбөргүй нэвтрүүлгийн хуваарь, цагийг гаргахад баримталсан зарчим, дүрмээ нам, эвсэл, нэр дэвшигчид болон олон нийтэд ил тод мэдээлэх;

2.14.Олон нийтийн радио, телевиз нь сонгуулийн сурталчилгааны төлбөргүй нэвтрүүлгийн хуваарь, цагийн талаарх санал, хуваарь, цаг боловсруулахад баримталсан зарчмын хамт Харилцаа холбооны зохицуулах хороонд сонгуулийн сурталчилгаа эхлэх өдрөөс 14-өөс доошгүй хоногийн өмнө ирүүлнэ.

2.15.Харилцаа холбооны зохицуулах хороо нь олон нийтийн радио, телевизээр нэвтрүүлэх сонгуулийн сурталчилгааны төлбөргүй нэвтрүүлгийн хуваарь, цагийн талаарх саналыг хуульд нийцүүлэн батална.

2.16.Харилцаа холбооны зохицуулах хороо нь олон нийтийн радио, телевизээс ирүүлсэн саналын дагуу Монгол Улсын Ерөнхийлөгчийн сонгуулийн сурталчилгааны төлбөргүй нэвтрүүлгийн хуваарь, цагийн саналыг батлахдаа энэ журмын 2.12-т заасан зарчмыг хангасан эсэхийг хянан сонгуулийн сурталчилгаа эхлэхээс долоогоос доошгүй хоногийн өмнө баталж, олон нийтийн радио, телевизэд хүргүүлнэ.

2.17.Олон нийтийн радио, телевиз нь энэ журмын 2.16-д заасан сонгуулийн сурталчилгааны төлбөргүй нэвтрүүлгийн хуваарь, цагаа өөрийн цахим хуудсаар нийтэд мэдээлнэ.

**Гурав. *Сонгуулийн сурталчилгаа нэвтрүүлэх эрх бүхий*радио,**

**телевизээр сонгуулийн сурталчилгаанэвтрүүлэх**

3.1.Сонгуулийн сурталчилгаа нэвтрүүлэх эрх бүхий радио, телевиз нь сонгуулийн сурталчилгааг нэвтрүүлэхдээ Монгол Улсын Ерөнхийлөгчийн сонгуулийн тухай хуулийн 34 дүгээр зүйлийн 34.4-т заасныг баримтлахаас гадна хөтөлбөрт тусгасан бусад зар сурталчилгаа, нэвтрүүлгээс тодорхой ялган илэрхийлж, эх сурвалж, нам, эвсэл, нэр дэвшигчийн нэрийг телевизийн тухайд нийт нэвтрүүлгийн туршид, радиогийн хувьд нэвтрүүлгийн эхлэл, төгсгөлд заавал дурдана.

3.2.Радио, телевиз нь Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.12-т заасны дагуу сонгуульд оролцогч бүх нам, эвсэл, нэр дэвшигчид тэгш хандах үүргийг хэрэгжүүлэхэд дараахзарчмыг баримтална.

3.2.1.сонгуулийн сурталчилгаа нэвтрүүлэх хуваарь, цаг, үнэ тарифын саналыг батлан нам, эвсэл, нэр дэвшигчдэд хүргүүлж, өөрийн байгууллагын цахим хуудаст байршуулан нийтэд мэдээлэх;

3.2.2.энэ журмын 3.2.1-д заасан саналыг баримтлан гэрээ байгуулахдаа  
ижил нөхцөл, боломж олгох;

3.2.3.энэ журмын 2.6-д заасан цагийн хуваарийгтөлөвлөхдөөнэр дэвшигчийг дагнан нэвтрүүлэхгүйбайхаар төлөвлөх.

3.3.Радио, телевиз нь энэ журмын 3.1, 3.2-т заасан зарчмыг баримтлан Монгол Улсын Ерөнхийлөгчийн сонгуулийнсурталчилгаа нэвтрүүлэх бөгөөд Монгол Улсын Ерөнхийлөгчийн сонгуулийн тухай хууль, энэ журамд зааснаас өөр арга хэлбэрээр сонгуулийн сурталчилгаа нэвтрүүлэхгүй байна.

3.4.Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.6, 41.7, 41.14-т заасан сонгуулийн сурталчилгааны болон мэдээний хоногт гарах нийт хугацаанд тухайн нэвтрүүлгийн давталт хамаарна.

3.5.Радио,телевиз нь Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.16-д заасан сонгуульд оролцогч нам, эвсэл, нэр дэвшигчийн зүгээс бэлтгэн нийлүүлсэн мэдээг мэдээллийн хөтөлбөрөөс тусад нь энэ журмын 3.1-т заасныг баримтлан нэвтрүүлнэ.

3.6.Энэ журмын 3.1-т заасныг хангаагүй, сонгуулийн сурталчилгаа гэдгээ тодорхой илэрхийлээгүй, эх сурвалжийг дурдаагүй сонгуулийн сурталчилгааны болон сонгуулийн сурталчилгааны бус дараах нэвтрүүлэг гаргасан бол сонгуулийн сурталчилгааны хугацаанд хамааруулж тооцно. Үүнд:

3.6.1.нам, эвсэл, нэр дэвшигчид хамаарах, эх сурвалжийг дурдаагүй төлбөрт, захиалгат нэвтрүүлэг, зар сурталчилгаа нэвтрүүлсэн бол;

3.6.2.эх сурвалжийг тодорхой дурдаагүй аливаа нэвтрүүлэгт улс төрийн нам, эвсэл, нэр дэвшигчийн таних тэмдэг, уриа, намын далбаа, зураг, дүрс, нэрийг үзэгч, сонгогчдод сонгуулийн сурталчилгаа гэж ойлгогдохуйц байдлаар харуулах, дурдах, байршуулах, дууны үгэнд дурдсан бол;

3.6.3.сонгуулийн сурталчилгааны бус нэвтрүүлэг, арилжааны сурталчилгаа зэрэгтнам, эвсэл, нэр дэвшигчийн таних тэмдэг, уриа, намын далбаа, зураг, дүрс бичлэг, яриа нь орсон бол.

3.7.Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.14-т заасан мэдээний хоногт гарах таван минутын хугацааг мэдээний нэвтрүүлэгч тухайн мэдээг танилцуулж эхэлсэн хугацаанаас эхлэн тооцно.

3.8.Мэдээллийн хөтөлбөр дундуур дамжуулж буй сонгуулийн сурталчилгааны бус цаг үе үйл явдлын шинжтэй сурвалжилга, мэдээгээр нэр дэвшигчийн эрхэлж байгаа ажил үүрэгтэй холбоотой мэдээ, сурвалжлага гарах, мэдээ, сурвалжлага дундуур тухайн нэр дэвшигч тусгайлан яриа өгсөн бол сэдвээс үл хамаарч зөвхөн нэр дэвшигчийн яриа өгсөн цагийгМонгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.14-т заасан тухайн нэр дэвшигчид оногдох мэдээний 5 минутад хамааруулж тооцно.

3.9.Радио, телевизийн нэвтрүүлсэн сонгуулийн сурталчилгааны хугацааг Харилцаа холбооны зохицуулах хорооноос баталсан Радиогоор нэвтрүүлэх зар сурталчилгааны зохицуулалтын журам,Телевизээр нэвтрүүлэх зар сурталчилгааны зохицуулалтын журамд заасан зар сурталчилгааны хязгаарлалтад оруулж тооцохгүй.

3.10.Радио,телевиз нь Монгол Улсын Ерөнхийлөгчийн тухай хуулийн 41 дүгээр зүйлийн 41.13-т заасныг хэрэгжүүлж, сонгуулийн үйл явцын мэдээллийг хүргэхдээ мэдээллийг олон талын эх сурвалжаар баталгаажуулж, хэвлэл мэдээлэл, сэтгүүлчийн ёс зүйн зарчмыг мөрдөж ажиллана.

3.11.Хүүхэд, теле-худалдааны төрөлжсөн болон төлбөртэй радио, телевизээрсонгуулийн сурталчилгаа нэвтрүүлэхгүйбайна.

3.12.Сонгуулийн талаарх дараах нэвтрүүлэг, сурталчилгаань сонгуулийн сурталчилгаанд хамаарахгүй болно. Үүнд:

3.12.1.нам, эвсэл, нэр дэвшигчид болонсонгуулийн үйл явцын тухай радио, телевизийнөөрийн редакцын бэлтгэсэн мэдээ, сурвалжилга,тойм;

3.12.2.сонгогчдын боловсролд зориулсан нэвтрүүлэг, сурталчилгаа;

3.12.3.улс төрийн мэтгэлцээний нэвтрүүлэг;

3.12.4.сонгуулийн хороодын албан ёсны мэдээ.

3.13.Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.17-д заасны дагуу улс төрийн мэтгэлцээний нэвтрүүлэг, хөтөлбөр нэвтрүүлэхдээ оролцогчдод адил асуулт тавих, хариултын хугацаа тогтоох, нийт нэр дэвшигчийг оролцуулах зэрэг мэтгэлцээний тогтсон дэгтэй байх ба оролцсон нэр дэвшигчдийн нэрийг **нэр дэвшүүлсэн нам, эвслийн нэрийг** тодорхой илэрхийлсэн байна.

3.14.Телевиз нь Хөгжлийн бэрхшээлтэй хүний эрхийн тухай хуулийн 11 дүгээр зүйлийн 11.1,11.2.4-т заасан хөгжлийн бэрхшээлтэй хүний мэдээлэл авах эрхийг хангах чиг үүргийг хэрэгжүүлэх хүрээнд сонгогчдын боловсролд зориулсан нэвтрүүлэг, мэдээ мэдээлэл болон улс төрийн мэтгэлцээнбэлтгэн хүргэхдээ хадмал тайлбар, эсхүл дохионы хэлний орчуулгатай гаргана.

3.15.Радио, телевиз нь сонгуулийн сурталчилгааг зогсоохдоо өөрийн албан ёсны цахим хуудсанд байршуулсан сонгуулийн сурталчилгаа, Монгол Улсын Ерөнхийлөгчийн сонгуулийн тухай хуулийн 43 дугаар зүйлийн 43.8-д заасан сонгуулийн сурталчилгааны бус бие даасан нэвтрүүлэг, хөтөлбөрийг сонгуулийн сурталчилгаа дууссан өдрөөс **сонгуулийн дүнг өргөн мэдүүлэх хүртэлх хугацаанд хязгаарлах** арга хэмжээ авсан байна.

3.16.Радио, телевиз нь сонгуулийн сурталчилгаа дууссанаас хойш санал авахажиллагаа дуусталсонгуульд оролцож байгаа нам, эвсэл, нэр дэвшигчид хамаарах эсхүл сонгууль оролцогч нам, эвслийн дарга оролцсонсонгуулийн сурталчилгааны бус аливаа нэвтрүүлэг, түүнчлэнтэдгээрийн таних тэмдэг, нэр, зураг, дүрс бичлэгийггаргасан нэвтрүүлэг нэвтрүүлэхгүй байх арга хэмжээ авсан байна.

3.17.Радио, телевиз нь Монгол Улсын Ерөнхийлөгчийн сонгуулийн тухай хуулийн41 дүгээр зүйлийн 41.9.1-д заасан сурталчилгааны цагийн төлөвлөсөн хуваарьт өөрчлөлт оруулах тохиолдолд өөрчлөлт оруулах болсон үндэслэл, шалтгааны талаарх холбогдох нотлох баримтыг бүрдүүлсэн байна.

3.18.Радио, телевиз нь Монгол Улсын Ерөнхийлөгчийн сонгуулийн сурталчилгаатай холбоотой баримт болон сонгуулийн сурталчилгаа нэвтрүүлсэн талаарх хуваарь, үнийн санал, гэрээ, эфирийн бичлэгийг нотлох баримт болгож 6 сараас доошгүй хугацаагаар хадгална.

3.19.Орон нутагт үйл ажиллагаа явуулж байгаа радио, телевиз нь Харилцаа холбооны зохицуулах хорооноос урьдчилан мэдэгдэж, хуваарийн хамт хүргүүлсэн тохиолдолд сонгуулийн сурталчилгааны хугацаанд эфирийн нийт цагийн бичлэгийг тогтмол, тасалдалгүй бичиж,тус хороонд хуваарийн дагуу ирүүлнэ.

**Дөрөв. Олон суваг дамжуулах үйлчилгээ эрхлэгчийн хүлээх үүрэг**

4.1.Олон суваг дамжуулах үйлчилгээ эрхлэгч нь Монгол Улсын Ерөнхийлөгчийн  Сонгуулийн сурталчилгааны хугацаанд дараах үүрэг хүлээнэ. Үүнд:

4.1.1.сонгууль товлон зарласнаас хойш үйлчилгээнийхээ байнгын тасралтгүй ажиллагааг бүрэн хангаж, радио, телевизийн сувгийн дуу, дүрсийн чанарыгсанаатайгаарбууруулахгүй байх, радио, телевизийн дохио, сигналыг таслахгүй байх, сувгийн дарааллыг өөрчлөхгүй байх зарчмыг хангаж ажиллах;

4.1.2.үйлчилгээний талаарх мэдээлэл, заавар зөвлөмж өгөх зориулалттай промо суваг, нүүр хуудас (постер)-аар сонгуулийн сурталчилгаа нэвтрүүлэхгүй байх;

4.1.3.Монгол Улсын Ерөнхийлөгчийн сонгуулийн тухай хуулийн 34 дүгээр зүйлийн 34.1-т заасны дагуу өөрийн сүлжээгээр дамжиж байгаа сонгуулийн сурталчилгаа нэвтрүүлэх эрх бүхий радио, телевизүүдийн ухраах, нөхөж үзэх үйлчилгээг санал авах өдрийн өмнөх өдрийн 00:00 цагаас эхлэн санал авах хугацаа дуусах хүртэл зогсоох, энэ талаар хэрэглэгчид урьдчилан мэдээлэх;

4.1.4.интернэтэд суурилсан олон суваг дамжуулах үйлчилгээ (ОТТ)-д энэ журмын 4.1.3 мөн адил хамаарна.

4.2.Харилцаа холбооны зохицуулах хорооноос Монгол Улсын Ерөнхийлөгчийн сонгуулийн тухай хуулийн 43.15-д заасны дагуу Шударга өрсөлдөөний асуудал эрхэлсэн төрийн захиргааны байгууллагаас ирүүлсэн дүгнэлтийг хөтөлбөр дамжуулалтыгхязгаарлах тухай албан бичгийн хамт хүргүүлснээр тухайн радио, телевизийн хөтөлбөрийн дамжуулалтыг өөрийн сүлжээнддүгнэлтэд дурдсан хугацаагаар хязгаарлаж зогсоох арга хэмжээг авна.

4.3.Харилцаа холбооны зохицуулах хорооноос энэ журмын 5.7-д заасны дагуу эрх бүхий байгууллагаас ирүүлсэн дүгнэлт, саналыг Монгол Улсын Ерөнхийлөгчийн сонгуулийн тухай хуулийн 34.6, 43.11-т заасныг үндэслэн хөтөлбөр дамжуулалтыг зогсоох тухай шийдвэрийн хамт хүргүүлснээр тухайн радио, телевизийн хөтөлбөрийн дамжуулалтыг өөрийн сүлжээнд шийдвэрт заасан хугацаагаар хязгаарлаж зогсоох арга хэмжээг даруй авна.

**Тав. Сонгуулийн сурталчилгаанд хяналт тавих**

5.1. Радио, телевизээр нэвтрүүлэх Монгол Улсын Ерөнхийлөгчийн сонгуулийн сурталчилгаатай холбоотой өргөдөл, гомдлыг зөрчил шалган шийдвэрлэх харьяаллын дагуу цагдаагийн байгууллага, шударга өрсөлдөөний асуудал эрхэлсэн төрийн захиргааны байгууллага, мэргэжлийн хяналтын асуудал эрхэлсэн төрийн захиргааны байгууллагад тус тус гаргана.

5.2.Сонгуульд оролцогч нам, эсвэл, нэр дэвшигч нь Монгол Улсын Ерөнхийлөгчийн сонгуулийн сурталчилгаатай холбоотой өргөдөл, гомдолд хамаарах радио, телевизийн болон хөтөлбөр, нэвтрүүлгийн нэр, огноо, эхэлж дууссан цаг, минутын талаарх мэдээллийг заавал дурдана.

5.3.Энэ журмын 5.1-д заасан байгууллагаас гаргасан хүсэлтийн дагуу Харилцаа холбооны зохицуулах хороо өргөдөл, гомдолтой холбоотой нэвтрүүлгийн бичлэг, холбогдох бүртгэл, мэдээллийг гаргаж өгнө.

5.4.Харилцаа холбооны зохицуулах хороо нь энэ журмын хэрэгжилтийг хангаж ажиллахтай холбоотой радио, телевизийн үйлчилгээ эрхлэгчээс болон үйлчилгээ эрхлэгчтэй холбоотой өргөдөл, гомдлыг сонгуульд оролцогч нам, эвсэл, нэр дэвшигчид болон хуулийн этгээд, иргэнээс хүлээн авч, хянан үзээд зөрчил үүссэн байж болзошгүй тохиолдолд тухайн өргөдөл, гомдлыг зөрчил шалган шийдвэрлэх харьяаллын дагуу эрх бүхий байгууллагад тайлбар, нотлох баримт,мэдээллийн хамт шилжүүлнэ.

5.5.Радио, телевиз нь Монгол Улсын Ерөнхийлөгчийн сонгуулийн тухай хуулийн 41.6, 41.7, 41.14, 41.17, энэ журмын 3.5,3.6, 3.13,3.15, 3.16, 3.19-т заасныг зөрчсөн бол Монгол Улсын Ерөнхийлөгчийн сонгуулийн тухай хуулийн 41 дүгээр зүйлийн 41.24-т заасан арга хэмжээ авч болно.

5.6.Монгол Улсын Ерөнхийлөгчийн сонгуулийн тухай хуулийн 34.1, 43.7 , 43.8-д заасныг зөрчсөн нь тус хорооны хяналт, мониторингийн дүнгээр илэрсэн, энэ талаар гомдол ирсэн тохиололд зөрчил шалган шийдвэрлэх харъяаллын дагуу эрх бүхий байгууллагад тайлбар, нотлох баримт, мэдээллийн хамт шилжүүлнэ.

5.7.Энэ журмын 5.6-д заасныг зөрчсөн нь эрх бүхий байгууллагаас тогтоогдож, зөрчлийн талаарх дүгнэлт, саналыг ирүүлсэн тохиолдолд Харилцаа холбооны зохицуулах хорооноос Монгол Улсын Ерөнхийлөгчийн сонгуулийн тухай хуулийн 34.6, 43.11-т заасны дагуу тухайн радио, телевизийн олон суваг дамжуулах үйлчилгээ эрхлэгчийн сүлжээгээр дамжих эрхийг хязгаарлах тухай шийдвэр гаргаж, холбогдох арга хэмжээг авна.

5.8.Харилцаа холбооны зохицуулах хороо нь хяналт тавихад ашиглаж байгаа мэдээ, мэдээллийг энэ журамд зааснаас өөр зорилгоор ашиглахгүй.

5.9.Олон нийтийн радио, телевиз болон бусад радио, телевиз нь Монгол Улсын Ерөнхийлөгчийн тухай хуулийн 34 дүгээр зүйлийн 34.5-д заасны дагуу сурталчилгаа нэвтрүүлсэн талаарх тайланг өөрийн цахим хуудсаар эсхүл хэвлэл мэдээллийн хэрэгслээр дамжуулан олон нийтэд мэдээлж, нотлох баримтын хамт шударга өрсөлдөөний асуудал эрхэлсэн төрийн захиргааны байгууллагад албан бичгээр хүргүүлнэ.

5.10.Харилцаа холбооны зохицуулах хороо нь радио, телевизээр нэвтрүүлсэн сонгуулийн сурталчилгааны хяналт тавьж ажилласан талаарх тайланг олон нийтэд мэдээлж ажиллана.

5.11.Радио, телевизээр нэвтрүүлэх сонгуулийн сурталчилгаанд хяналт тавьж ажиллахтай холбоотой эрх бүхий байгууллагууд нь хамтран ажиллах албан тушаалтны нэр, албан тушаал, хөдөлгөөнт болон суурин утасны дугаар, факсын дугаар, цахим шуудангийн хаягийн талаарх мэдээллийг солилцоно.

5.12.Эрх бүхий байгууллагууд нь Монгол Улсын Ерөнхийлөгчийн сонгуулийн тухай хууль, энэхүү журмын хэрэгжилттэй холбоотой хяналтын дүн мэдээ, ирүүлсэн өргөдөл, гомдол болон хууль, журамд заасан зөрчлийн талаарх дүгнэлт, шийдвэрийг цахим шуудан, факсаар нэн даруй холбогдох газарт хүргүүлэх бөгөөд албан бичгийг шуудангаар хүргүүлнэ.

5.13.Харилцаа холбооны зохицуулах хороо, Шударга өрсөлдөөний асуудал хариуцсан төрийн захиргааны байгууллага, Цагдаагийн төв байгууллага, Мэргэжлийн хяналтын асуудал хариуцсан төрийн захиргааны байгууллагаас сонгуулийн үйл ажиллагаатай холбоотой асуудлыг хариуцан ажиллах албан тушаалтны овог, нэр, албан тушаал, утасны дугаар, цахим шуудангийн хаягийн мэдээллийг сонгуулийн сурталчилгаа эхлэхээс 15-аас доошгүй хоногийн өмнө ирүүлнэ.

---оОо---

Монгол Улсын Сонгуулийн ерөнхий хорооны

2021 оны ... дугаар сарын ....-ны өдрийн

..... дугаар тогтоолын 2 дугаар хавсралт

**Сонгуулийн сурталчилгаа нэвтрүүлэх мэдэгдэл хүргүүлэх эрх бүхий**

**радио, телевизийн үйлчилгээ эрхлэгчдийн жагсаалт**

1.Улаанбаатар хот: Радио, телевизийн тусгай зөвшөөрөл эзэмшигчид

|  |  |  |  |  |  |  |
| --- | --- | --- | --- | --- | --- | --- |
| № | Телевиз, сувгийн нэр | Тусгай зөвшөөрөл эзэмшигчийн нэр | Үйлчилгээний төрөл | Эзэмшлийн мэдээлэл | | Хамрах хүрээ |
| үүсгэн байгуулагч, хөрөнгө оруулагчийн нэр | эзэмшлийн хувь |  |
| 1 |  |  |  |  |  |  |
| 2 |  |  |  |  |  |  |
| ... |  |  |  |  |  |  |

2.Аймаг, сум болон алслагдсан дүүрэг:Радио, телевизийн тусгай зөвшөөрөл эзэмшигчид

|  |  |  |  |  |  |  |
| --- | --- | --- | --- | --- | --- | --- |
| № | Телевиз, сувгийн нэр | Тусгай зөвшөөрөл эзэмшигчийн нэр | Үйлчилгээний төрөл | Эзэмшлийн мэдээлэл | | Хамрах хүрээ |
| үүсгэн байгуулагч, хөрөнгө оруулагчийн нэр | эзэмшлийн хувь |  |
| 1 |  |  |  |  |  |  |
| 2 |  |  |  |  |  |  |
| ... |  |  |  |  |  |  |

---оОо---